CELEX: 32022R0238
Language: et
Date: 2022-02-21 00:00:00
Title: Nõukogu määrus (EL) 2022/238, 21. veebruar 2022, millega muudetakse määrust (EL) nr 401/2013, mis käsitleb piiravaid meetmeid seoses olukorraga Myanmaris/Birmas

21.2.2022   
               
               
                  ET
               
               
                  Euroopa Liidu Teataja
               
               
                  L 40/8
               
            
         NÕUKOGU MÄÄRUS (EL) 2022/238,
         21. veebruar 2022,
         millega muudetakse määrust (EL) nr 401/2013, mis käsitleb piiravaid meetmeid seoses olukorraga Myanmaris/Birmas
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eelkõige selle artiklit 215,
         võttes arvesse nõukogu 21. veebruari 2022. aasta otsust (ÜVJP) 2022/243, millega muudetakse otsust 2013/184/ÜVJP, mis käsitleb piiravaid meetmeid seoses olukorraga Myanmaris/Birmas (1),
         võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühist ettepanekut
         ning arvestades järgmist:
         
                     (1)
                  
                  
                     Nõukogu määrusega (EL) nr 401/2013 (2) jõustatakse mitu nõukogu otsuses 2013/184/ÜVJP (3) sätestatud meedet, sealhulgas teatavate füüsiliste ja juriidiliste isikute, üksuste ja asutuste rahaliste vahendite ja majandusressursside külmutamine.
                  
               
                     (2)
                  
                  
                     Pidades silmas jätkuvalt keerulist olukorda Myanmaris/Birmas, võttis nõukogu 21. veebruaril 2022 vastu otsuse (ÜVJP) 2022/243, millega lisati 22 isikut ja neli üksust otsuse 2013/184/ÜVJP lisas sätestatud nende isikute ja üksuste loetellu, kelle suhtes kohaldatakse piiravaid meetmeid.
                  
               
                     (3)
                  
                  
                     Selleks et ära hoida ühe kõnealuse üksuse loetellu kandmisega seotud soovimatuid tagajärgi, võttis nõukogu vastu otsuse (ÜVJP) 2022/243, millega lisatakse otsusesse 2013/184/ÜVJP uus erand kõnealuse üksuse varade külmutamisest ja talle rahaliste vahendite või majandusressursside kättesaadavaks tegemise keelust. Nimetatud erand võimaldab liidu ettevõtjatel nafta- ja gaasipuuraukude käitusest kõrvaldamist vastavalt rahvusvahelistele standarditele ning lõpetada lepingud kõnealuse üksusega.
                  
               
                     (4)
                  
                  
                     Määrust (EL) nr 401/2013 tuleks seetõttu vastavalt muuta.
                  
               
                     (5)
                  
                  
                     Käesolevas määruses sätestatud meetmete tulemuslikkuse tagamiseks peaks käesolev määrus jõustuma viivitamata,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrusesse (EL) nr 401/2013 lisatakse järgmine artikkel:
            
               
                  „Artikkel 4db
                  Erandina artiklist 4a võivad liikmesriigi pädevad asutused tingimustel, mida nad asjakohaseks peavad, anda loa vabastada teatavad külmutatud rahalised vahendid või majandusressursid, mis kuuluvad IV lisa kandes 10 märgitud üksusele, või teha teatavad rahalised vahendid või majandusressursid kõnealusele üksusele kättesaadavaks, olles eelnevalt kindlaks teinud, et need rahalised vahendid või majandusressursid on vajalikud:
                  
                              a)
                           
                           
                              selliste ülesannete täitmiseks seoses nafta- ja gaasipuuraukude käitusest kõrvaldamisega vastavalt rahvusvahelistele standarditele nagu jäätmete kõrvaldamine, tööpiirkonna taastustööd ohutuse ja keskkonna taastamise eesmärgil, seonduva tehnilise abi osutamine, nendega seotud maksude ja tollimaksude tasumine ning töötajatele töötasude ja sotsiaalhüvitiste maksmine, või
                           
                        
                              b)
                           
                           
                              selliste aktsiate või intresside ülekandmiseks enne 31. juulit 2022, mis on vajalikud IV lisa kandes 10 märgitud üksusega enne 21. veebruari 2022 sõlmitud lepingute lõpetamiseks.“
                           
                        
            
         
         
            Artikkel 2
            Käesolev määrus jõustub selle Euroopa Liidu Teatajas avaldamise päeval.
         
         
            Käesolev määrus tervikuna siduv ja vahetult kohaldatav kõikides liikmesriikides.
            Brüssel, 21. veebruar 2022
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  Vt käesoleva Euroopa Liidu Teataja lk 28.
         
            (2)  Nõukogu 2. mai 2013. aasta määrus (EL) nr 401/2013, mis käsitleb piiravaid meetmeid seoses olukorraga Myanmaris/Birmas ja millega tunnistatakse kehtetuks määrus (EÜ) nr 194/2008 (ELT L 121, 3.5.2013, lk 1).
         
            (3)  Nõukogu 22. aprilli 2013. aasta otsus 2013/184/ÜVJP, mis käsitleb piiravaid meetmeid seoses olukorraga Myanmaris/Birmas (ELT L 111, 23.4.2013, lk 75).